
CATHY WILLIAMS

Utsikt over alpene

Oversatt av Maja Langrusten


Cathy Williams kan huske at hun leste Harlequin-bøker som tenåring, og nå som hun skriver dem selv, er hun fremdeles en ivrig fan. For henne kan ingenting sammenlignes med å skape romantiske historier og engasjerende plott, og hver eneste bok er som å oppleve et nytt eventyr. Cathy bor i London, og hennes tre døtre – Charlotte, Olivia og Emma – har alltid vært, og vil alltid være, hennes største inspirasjon.

«Blomster? Til meg? Du er hele halvannen time for tidlig ute, Curtis, og så har du med deg blomster … røsslyng … påskeliljer … og gåsunger, til og med! Jeg ante ikke at du hadde så gode kunnskaper om plantene i en engelsk vinterhage!»

Fra en ruvende høyde på litt over en nitti så Curtis Hamilton flirende ned på sin betraktelig lavere gudfar.

«Jeg vet absolutt ingenting om engelske vinterhager», sa han slepende idet han lukket ytterdøren for å stenge ute februarkulden. Huset til gudfaren var preget av unike lukter som fortalte at her bodde det en boklærd ungkar med talent for matlaging, og han brukte et par sekunder på å puste inn den velkjente atmosfæren. Han tok av seg kasjmirfrakken og de håndsydde italienske skoene, begge deler latterlig uegnet for den tunge snøen i Cambridgeshire, men det hadde ikke vært et eneste snøfnugg å se da han forlot London. «Ei heller», fortsatte han med en doven munterhet, «vet jeg noe som helst om blomster uansett form og farge. Jeg fikk Julia, sekretæren min, til å kjøpe dem for meg. Og bare så det er sagt, så er ikke blomstene til deg, William.»

«Nei, jeg tenkte meg det. Lyst til å fortelle mer, kjære gutt?»

«Alt til sin tid. Hva er det jeg lukter?» Han snuste ut i luften, men øynene var festet på gudfaren. Han lette etter noe som hintet om at ting ikke var som de skulle. Fra det øyeblikket gudfaren kom spaserende inn dørene der åtte år gamle Curtis hadde bodd som fosterhjemsbarn, hadde han gjort seg fortjent til all den kjærligheten og hengivenheten som Curtis evnet å gi.

Etter at en helserelatert hendelse hadde satt en støkk i ham atten måneder tidligere, hadde William Farrow trukket seg tilbake, forrådt av en kropp som hadde sviktet samtidig som han pensjonerte seg fra jobben ved  University of Cambridge, hvor han hadde forelest i klassisk litteratur i mange tiår.

Det hadde vært et dobbelt tilbakeslag.

Men akkurat nå så han heldigvis ut som seg selv der han skyndte seg inn på kjøkkenet med blomstene, mens han ga en detaljert beskrivelse av hva som sto på menyen, hvor han hadde kjøpt ingrediensene og hvordan de var blitt tilberedt. Ingen detaljer ble utelatt.

Curtis kjente hjertet svulme av hengivenhet. Gudfaren var den eneste personen som kunne legge krav på hans ubetingede kjærlighet i et liv hvor følelser ellers aldri fikk trenge seg på. De snakket aldri om det, men Curtis var særdeles bevisst på det faktum at William ikke bare hadde reddet ham fra den tøffe fortiden hans, men også reddet ham fra de ukjente grusomhetene til framtiden. En framtid som ikke hadde vært spesielt lovende for et barn som hadde blitt oppdratt av en rusmisbruker og deretter kastet inn i fosterhjemsystemet da moren til slutt tok en overdose. Det var så mange statistikker i det miljøet – barn som var fullstendig sjanseløse når de ble spyttet ut igjen av fostersystemet som unge voksne – og han kunne lett blitt en av dem.

«Jeg har ikke sett deg på over tre måneder. Ja da, du fikk med deg julaften her, men det var det hele.» William gjorde seg opptatt med en vase, men det lå en formaning bak de henkastede ordene. Curtis, som hadde satt seg ved kjøkkenbordet, hvor han trakk inn den velduftende aromaen fra en biff- og østerspai, kjente et stikk av skyldfølelse.

«Jeg vet det, og jeg kan bare beklage. Ville du ha trodd meg hvis jeg sa at jeg ville ha besøkt deg hvis jeg hadde anledning?»

«Det ville jeg», sa William tørt, «og det er nettopp det som er problemet. Du jobber for hardt, Curtis.» Han tok et skritt tilbake for å inspisere håndverket sitt med blomstene, og deretter plasserte han vasen omhyggelig på kommoden som sto inntil veggen, før han tok med seg et par vinglass bort til bordet.

«Det er en velsignelse og en forbannelse», mumlet Curtis, og tankene vandret da samtalen tok en velkjent vending.

Hvor var hun?

Han hadde møtt opp med blomster som, for å være ærlig, var litt medtatte etter at han hadde slengt dem i passasjersetet til Range Roveren og deretter dumpet PC-baggen sin oppå dem ved et uhell. Men de var fremdeles fullt akseptable som en innledning til å skulle be om en tjeneste.

Men hvor hadde hun vært? Klokken seks en torsdag ettermiddag midt på vinteren? I utkanten av Cambridge? Mens det snødde? Var det i det hele tatt noe å gjøre i utkanten av Cambridge en snøfull vinterkveld? Han forsøkte å komme på noe, men det sto helt stille for ham.

Uansett hadde hun ikke vært inne, og han hadde vært så overrasket at han hadde ventet umåtelig en lang stund i det iskalde været, før han ga opp og i stedet dro bort til gudfaren, som bodde tjue minutter unna.

Han dukket opp igjen fra tankene sine tidsnok til å få med seg avslutningen på gudfarens advarsler om høyt blodtrykk, stress og alle de forskjellige plagene som kunne ramme noen som jobbet for mye.

Det som fulgte var en behagelig ferd for dem begge. En velmenende skjennepreken, nysgjerrige spørsmål om noen av de større prosjektene Curtis jobbet med – toppmoderne bygninger som trosset tyngdekraften og enorme, kommersielle tomter som var solide tillegg til den allerede suksessrike portfolioen hans. Og deretter, mens de koste seg med biffpaien og stekte poteter, de uunngåelige spørsmålene om framtiden.

Kone … barn … alt det William Farrow ikke hadde oppnådd selv i livet, og derfor ble det visst dobbelt så viktig at gudsønnen hans fikk det.

Hvordan kunne noen vite hva som var bra for en annen hvis de aldri hadde opplevd det selv? Gudfaren hans hadde aldri vært gift, aldri fått egne barn, og så vidt Curtis visste, hadde han aldri ønsket det heller.

Så hvor var logikken i å anbefale kone og barn for ham? Han hadde han alltid vært rungende tydelig når det gjaldt kjærlighet og alt det der lykkelig-alle-sine-dager-snakket.

Det var ikke noe for ham.

Han var ikke lenger det fortapte barnet som viet all sin kjærlighet til en forelder som ikke hadde tid til ham. Han visste bedre enn å gi hjertet sitt til noen. Å sitte sulten ved vinduet mens han ventet på en mor som hadde ansett foreldrerollen som noe helt på bunnen av listen over prioriteringer, hadde satt en stopper for alle de illusjonene. Og om det ikke hadde gjort susen, så var det den kaotiske katastrofen med Caitlin …

Han lukket døren for akkurat det minnet med et besluttsomt smell.

Tankene rundt en rosenrød framtid som ikke lå i kortene for ham, ble behendig skrinlagt da de satt og nippet til kaffen etter en utsøkt pai, og William uten videre dikkedarer spurte ham: «Så, hvem var blomstene ment for, gutten min?»

Det fikk Curtis umiddelbart til å fokusere på det stikkende spørsmålet han hadde stilt seg selv de siste par timene.

«Jessica, faktisk. Jeg ringte på hos henne i en hel halvtime! Ingen svarte. Hvor i all verden har kvinnfolket gjort av seg?»

«Blomster … til Jess?»

Curtis rødmet og kikket ned på armbåndsuret sitt, mens han vred på seg i stolen. Gudfarens skarpe, blå øyne var festet på ansiktet hans med utilslørt nysgjerrighet.

«Hvorfor det?»

«Det er ikke en forbrytelse å kjøpe en bukett blomster til noen», sa Curtis litt defensivt.

Hvordan kunne det ha seg at han, som i de rike og mektiges verden var lederen av flokken, ble svett i hendene her han satt i utkantstrøket til Ely bare fordi den sekstiåtte år gamle gudfaren hans hadde stilt ham et par kleine spørsmål?

Spesielt når han overhodet ikke hadde noe å skjule.

«Jeg, eh, det er en stund siden sist jeg så henne. Selvsagt har jeg sendt et par e-poster, det er alltid kjekt å vite hva som, eh … foregår på disse kanter …»

«Med andre ord tar du kontakt når du vil finne ut om jeg har det bra», sa William skarpsindig. «Sørge for at gamlingen ikke har havnet i dyp depresjon fordi det gamle hjertet hans ikke er like bra som det pleide å være» Han klukklo og hyttet med en formanende finger. «Jeg setter pris på omtanken, gutten min, men jeg har det bra! Og ettersom vi er inne på Jess», fortsatte han selvtilfreds, «gjør hun endelig det jeg har sagt hun burde gjøre de siste to årene. Hun har endelig kommet seg ut på vift og dater!» Han sendte et dømmende blikk i retning av blomstene. «Og ingen frier verdt sitt salt vil sette pris på at hans utkårede mottar blomster fra en annen svenn.»

Curtis hadde aldri før hørt så mange gammeldagse uttrykk komme på rad og rekke. Frier? Utkårede? Svenn? Dessuten var ikke han noen av de tingene!

«I så fall», han la håndflatene flatt mot bordet og reiste seg i en elegant, feiende bevegelse, «tar jeg heller med meg smultringer …»

*

Jessica slepte seg omtåket ut av søvnen ved lyden av den pågående ringingen fra dørklokken.

Hun kikket på mobilen og innså at klokken var litt over åtte, en halvtime senere enn hun vanligvis sto opp, uansett om hun jobbet eller ikke.

Takk og lov for at det var vinterferie og fri, ellers ville hun fått det heftig travelt med å komme seg tidsnok til skolen.

Selv om kvelden før hadde vært lang og slitsom, følte hun seg lat som hadde forsovet seg.

Hvordan kunne en date med en venn av en venn som hadde sett så perfekt ut på papiret vise seg å være så … kjedelig?

Han jobbet også som lærer, hadde en grad i filosofi fra Oxford University, som burde ha vært et solid grunnlag for et aktivt og engasjert sinn, samt at han var lærer i gym, så hvor ille kunne det egentlig være, men likevel …

Hun ristet på hodet, slengte på seg morgenkåpen som hang på soveromsdøren og skyndte seg ned til entreen.

Hun åpnet inngangsdøren mot nok en dyster vinterhimmel, og var travelt opptatt med å knyte igjen morgenkåpen da hun ble stående og gape. I et par sekunder ble hun rammet av jernteppe.

Curtis.

Curtis Hamilton … en meter og nitti centimeter med perfekt alfahann, og så vanvittig sexy at selv helt normale mennesker endte opp med å gjøre tvers igjennom idiotiske ting når han bestemte seg for vie dem sin fulle oppmerksomhet.

Jess hadde kjent ham så lenge, vært vennen hans så lenge, at hun burde være fullstendig immun mot utseendet, sjarmen og intelligensen hans, men det hadde hun aldri vært.

Han var ti år gammel og hun tre år yngre da han dukket opp på barneskolen deres, og selvfølgelig hadde den nye gutten fått all oppmerksomheten.

Curtis var eldre, men han hadde vært tålmodig. Han hadde aldri hatt noe imot å ta henne med på fisking eller inkludere henne i vennegruppen sin. Når hun så tilbake på det, innså hun at han hadde vært klar over hvor usikker hun var, den iboende blygheten og den nerdete personligheten som hadde skjult hvor flau hun var over å være den «store jenta» i klassen etter hvert som hun kom i tenårene.

Senere tenkte hun at han kanskje hadde hatt noe imot det, men at han var for snill til å si noe.

Etter hvert som de ble eldre, hadde det vært en kort periode hvor han tilsynelatende var opptatt med sitt, men da hun fylte tretten, virket det som om hun brått ble synlig. Han hadde fortalt henne alt om de store planene han hadde for framtiden, ledd når hun spurte ham ut om kjærestene, himlet med øynene idet han betrodde henne at han ikke klarte å forplikte seg når det kom til forhold …

Hun hadde vernet godt om plassen hun hadde i livet hans.

Kjærestene hans kom og gikk, men hun var alltid der, og etter hvert hadde hun blitt avhengig av selvtilliten han ga henne. Han glattet over den usikre bekymringen hennes for hvordan hun så ut, fikk henne til å føle seg vel med seg selv på et tidspunkt i tenårene da hun ikke hadde ønsket bare å være «en av gutta». Foreldrene hennes hadde alltid støttet henne, men de var partiske. Hun hadde hatt behov for en annerledes form for anerkjennelse, og han hadde gitt henne det i bøtter og spann bare ved å være der for henne.

Og hva skulle hun vel ha gjort hvis han ikke hadde vært der for henne da den høyt elskede faren hennes døde fem år tidligere? Curtis hadde vært bortreist, men han kom tilbake så snart han hørte om det, og han hadde vært den perfekte skulderen å gråte på.

Barnslig beundring og tenåringsforelskelser varte sjelden i lengden, det pleide å dabbe av etter hvert som livet gikk sin gang, men ikke for henne. For henne hadde de følelsene utviklet seg til å bli noe mer.

Som hun hadde drømt om at han ville være mer enn bare en kamerat!  Hun hadde riktignok et helt spesielt forhold til ham, men det ville aldri utvikle seg til å bli det hun ville.

Det skremte henne å tenke på hvor lenge hun ville blitt hengende i den nesegruse beundringen, takknemlig for de små smulene, stikk i strid med alle varselskiltene som hadde advart henne fra starten av … hvis han ikke hadde forlovet seg med Caitlin Smyth.

Dette lå halvannet år tilbake, og forlovelsen ble kortvarig, for Caitlin gjorde det slutt. Men det hadde vært den oppvekkeren Jess så desperat hadde hatt behov for for å kunne bryte seg fri fra trolldommen han alltid hadde hatt over henne.

De siste par månedene hadde hun bevisst forsøkt å unngå ham. Hun hadde besvart e-postene han sendte og fra tid til annen snakket med ham på telefonen når han ringte, men hun hadde sørget for å være opptatt hver gang hun visste at han skulle dukke opp for å besøke William.

Fram til nå.

For her sto han, rett foran inngangsdøren hennes, med en eske i hånden og et smil i ansiktet, mens han så like djevelsk sexy ut som sist hun så ham.

Så vakker, så synderlig perfekt på alle måter … Tykt, brunt hår med karamellfargede nyanser, øyne som var sjøgrønne i det riktige lyset, antydning til en fordypning i haken og tykke, mørke øyevipper.

«Skal du slippe meg inn før jeg må ringe en ambulanse fordi jeg har fått frostbitt?»

«Curtis!»

«Åh, du husker hvem jeg er, altså. Flytt deg, Jess, jeg må komme meg inn fra denne kulden. Jakken og skoene mine er ikke laget for snø.» Han strøk forbi henne idet hun tok et skritt bakover og så hjelpeløst på hvordan han dumpet esken på det lille bordet i gangen, slik at han kunne ta av seg jakken. «Ikke si det, det var fullstendig galskap å komme ut hit med bare en ulljakke, men hvem kunne vel forutse at det skulle snø sånn? Jeg trodde jeg hadde lagt igjen den gamle regnjakka i uthuset, men tydeligvis ikke.»

Han kikket ned på henne, og hun håpet hun ikke rødmet.

Da han forlovet seg, hadde hun våknet fra døsen hun befant seg i, innsett hvor hun sto i livet hans, akseptert hvor hun aldri kom til å stå, og deretter gjort en iherdig innsats for å få orden i sysakene.

Ja vel, så kom hun aldri til å bli en sånn søt, liten blondine som han var tiltrukket av. Hun var en syttisju høy og hadde alltid hatt en tilbøyelighet til sjenerøse kurver. Da faren hennes døde, hadde dessverre kurvene utvidet seg litt, siden hun trøstespiste. Men bit for bit hadde hun kuttet ned på sjokoladen, og i løpet av de siste par månedene hadde hun vendt tilbake til den gamle figuren sin.

«Hvor er brillene dine?» spurte han og rynket pannen mens han ruslet mot henne. De grønne øynene fokuserte på ansiktet hennes, nesten granskende, som om hun hadde planlagt å skuffe ham ved å skjule viktig informasjon om synet sitt.

«Laseroperasjon», sa hun, og samlet den løse selvkontrollen sin før hun gikk foran ham inn på kjøkkenet. Der ventet hun til han hadde satt seg ved kjøkkenbordet, før hun spurte ham hva han gjorde her.

«Smultringer.» Han nikket kort mot esken han la fra seg på kjøkkenbenken.

«Du kom hit for å gi meg … smultringer?»

«Hvorfor ikke?» Han trakk på skuldrene. «Hva ellers har man venner for?»

«Curtis, jeg sov da du ringte på dørklokken.»

«Du ser litt groggy ut, ja. Sen kveld?» Øyenbrynene hans skjøt i været, og han sendte henne et ulveaktig glis. «Ikke svar på det. Ikke ennå, i hvert fall.»

«Jeg må kle på meg.»

«Du har gjort noe med håret ditt …»

«Curtis, jeg kommer straks tilbake, men helt ærlig … jeg har en travel dag foran meg …»

«Med å gjøre hva da? Det er vinterferie. Det sa William. Så du kan umulig ha noe å gjøre på skolen.»

«Lærere jobber ikke bare i løpet av skolesemesteret, og det skjer veldig mye om dagen», sa hun gjennom sammenbitte tenner, men han bare gliste.

Hun var rask med å skifte. Hun følte seg plutselig forlegen over den nye og forbedrede figuren sin, og dro på seg et par gamle joggebukser og en vid genser. Hun ville ha børstet håret tilbake i en hestehale, men han hadde rett, hun hadde endret på håret sammen med alt det andre.

I stedet for å være langt og uregjerlig, var det nå skulderlangt og betraktelig mer medgjørlig. Det var ikke lenger et alternativ å feste det i nakken.

Hun stoppet og stirret på seg selv i speilet. Hun var fremdeles altfor høy, men hun kledde en kortere frisyre. Håret rammet inn ansiktet hennes, og det var fint å slippe briller. Øynene hennes hadde en uvanlig nyanse av dyp marineblå. De var mer bemerkelsesverdige når de ikke lenger var halvveis gjemt bak et par briller.

Hun trakk pusten dypt og gikk tilbake til kjøkkenet, hvor han var halvveis ferdig med å fortære en smultring. Han hadde dyttet stolen tilbake, slik at han fikk strekke på de lange beina.

«Vil du ikke ha en smultring?» Han nikket mot esken, men hun ristet på hodet.

«Kanskje senere.»

Han hadde sparket av seg skoene, og hun forsøkte å la være å stirre på føttene hans mens hun gikk for å lage kaffe til dem.

Nervesystemet hennes var fullstendig i ulage, og hun hatet det faktum at han bare kunne dukke opp her på denne måten, og etter så lang tid. Etter all innsatsen hun hadde lagt i å gå videre fra å leve i limbo, hadde han fremdeles en slik dramatisk virkning på henne.

Det var som om den overdådige tilstedeværelsen hans hadde trukket all oksygenet ut av luften så det ble vanskelig å puste. Hun var smertelig bevisst på hvordan blikket hans fulgte henne mens hun rørte det kokende vannet inn i kaffen. Hele kroppen hennes føltes rar og elektrisk.

«Så … har du unngått meg, Jessica Carr?» Curtis tok en slurk av kaffen sin, og de grønne øynene som stirret på henne over kanten på kruset var lattermilde og spørrende.

«Ikke vær dum. Hvorfor skulle jeg unngå deg, Curtis?»

«Har ikke peiling, men jeg er åpen for forslag …»

«Jeg har vært opptatt. Vi har hatt flere pengeinnsamlinger på skolen for å finansiere den nye fløyen og datautstyret. Jeg har hatt mye å gjøre.»

«Jeg vet det. Det virker som om du har hatt mye å gjøre hver eneste gang jeg har forsøkt å treffe deg når jeg har vært her … Du vet hva de sier om de som bare jobber og glemmer å more seg. Nei, vent litt, jeg har hørt via jungeltelegrafen at livet ditt ikke bare har handlet om jobb i det siste.»

«Hva er det du snakker om?»

«Jeg stakk innom i går kveld på vei bort til William, men du var ikke hjemme. Du hadde en hot date, antar jeg?» Han gliste, og de skarpe, grønne øynene var som limt til ansiktet hennes.

«For en snok du er.» Hun sendte ham et irettesettende blikk, men hvordan kunne hun la være å reagere på ertingen i stemmen hans? Hun smilte og himlet med øynene. «Du vet at privatlivet mitt ikke er noe som angår deg, Curtis?»

«Hvis det ikke angår meg, hvem angår det da? Vel? Hvordan gikk det? Hvordan møtte du ham?»

«En venn av en venn, og ja, det gikk veldig bra, takk. Han er lærer, akkurat som meg, så vi har mye til felles.»

«Høres kjedelig ut. Sies det ikke at motsetninger tiltrekker hverandre?»

«Hvordan sto det til med gudfaren din?» Hun endret samtaleemne før de begynte å snakke om noe alle instinktene hennes ba henne unngå. «Han virket litt nedfor sist jeg så ham, for en uke siden.»

«Nedfor? Hvordan da? Han er alltid munter når jeg snakker med ham på telefonen.»

«Han vil ikke at du skal bekymre deg, Curtis.»

«Hvorfor tror han at jeg ville bekymret meg hvis han var ærlig om at noe plager ham?» Det var både utålmodighet og forvirring i stemmen hans.

«Ja, hvorfor, tror du?»

Han rynket pannen og la hodet på skakke. «Merker jeg en viss negativ stemning mellom oss?»

Hun hadde ingen intensjoner om å innrømme at det hvilte noen slags form for stemning mellom dem, men hun aktet å fortelle ham hva hun syntes angående gudfaren hans, som hun tross alt var svært glad i.

«Han forguder deg, Curtis.» Hun kunne ikke huske noen gang å ha vært så ærlig før, men så var det også første gangen han hadde vært borte så lenge – flere uker, med bare et kort besøk på julaften. I løpet av det fraværet hadde Jess definitivt lagt merke til tegn på depresjon hos William, noe hun var flink til å kjenne igjen, siden hennes egen mor hadde gått inn i en mild depresjon etter ektemannens død.

«Ikke vær latterlig.»

«Noen ganger kan du altså være så … blind. Ærlig talt!» Hun smekket med tungen, mens han rynket pannen og tenkte over hva hun hadde sagt. «Han vil ikke plage deg, Curtis. Du er den edle gudsønnen hans, han som erobret verden. Du er hans stolthet og glede, han som fikk A i matematikk ved Cambridge og deretter utviklet en app som håndterer vektbelastning og som hver eneste arkitekt og ingeniørselskap i verden praktisk talt trygler om å få betale deg en formue for. Du er barnegeniet som allerede i en alder av tjuetre hadde begynt å utarbeide en eiendomsportfolie mens du startet et eget selskap for å skape rålekre, eksklusive bygninger. Og deretter, som om ikke det var nok, begynte du å ta over andre selskaper og tjene enda flere millioner …»

«Stopp, vær så snill.» Han holdt opp hendene idet han lot som om han overga seg. «Dette kommer til å gå fullstendig til hodet på meg, og det vil du vel ikke, eller hva?» Tonen hans var lett, men det gikk rundt for ham. William? Deprimert? Bare tanken fikk det til å gå kaldt gjennom ham. Når det kom til resten av verden, og sannelig når det kom til kvinner, hadde han låst hjertet sitt og kastet nøkkelen for å beskytte seg selv fra noen gang å bli såret, men det gjaldt ikke gudfaren.

«Jeg tror han tenker du vil synes det er kjedelig hvis han begynner å snakke om egne problemer. Og de siste par ukene … Du har ikke vært på besøk særlig ofte. Jeg vil anta at når du først er her, så vil han bare hygge seg med selskapet ditt uten å ta opp noe som vil gjøre deg bekymret …»

*

«Innser du at du er den eneste kvinnen som noen gang har snakket til meg på denne måten?» Stemmen hans var fraværende, mens han grublet over det hun hadde sagt. Den skarpe hjernen hans forsøkte allerede å finne ut av måter å løse problemet på, problemet han hadde klart å overse så lenge.

Jess så på ham, denne mannen hun var så fortrolig med og som var så latterlig kjær for henne, og så fullstendig uvitende om hva hun følte for ham.

«Det er fordi alle de stakkars kvinnene du dater er så desperate etter å være sammen med deg at de vil gjøre hva som helst for å få beholde en fot innenfor døren, inkludert si seg enig i alt du sier. Det er ikke sunt, spør du meg.»

Han brøt ut i latter og så på henne med varm omtanke. «Takk og lov for at jeg har én masekråke i livet mitt som sørger for at egoet mitt ikke går over styr.»

«Takk for komplimentet, Curtis.» Men inni henne var det noe som vred smertefullt på seg, selv om hun visste at i hans øyne var det faktisk virkelig et kompliment.

«Jeg skal holde et øye med ham mens jeg er her, og jeg har nettopp avsluttet en del pressende forretninger i utlandet, så de neste par månedene kommer jeg til å ha litt bedre tid. Jeg hadde planlagt», tenkte han høyt, «å bli bare denne helgen, men kanskje jeg forlenger oppholdet litt. Blir en uke i stedet. Hva skulle vi vel gjort uten den moderne teknikken? Forretningene kan fortsette uansett hvor du måtte befinne deg, og heldigvis er internett-tilgangen i huset til William av ypperlig kvalitet.» Han lente seg brått tilbake, slo håndflatene mot lårene og så på henne med et blikk som plutselig var seriøst. «Jeg kommer ikke med gaver uten grunn», sa han alvorlig.

«Jeg ante ikke at smultringene var ment som en gave», svarte Jess høflig. «Bursdagen min er ikke før om tre måneder, men jeg setter pris på tanken.»

«Det er ikke akkurat en gave, men mer en … hva skal jeg si …?»

«Ikke vær blyg, Curtis. Det er ikke likt deg.»

Han gliste, reiste seg, gikk bort til kjøleskapet og åpnet det, slik at han kunne ta en titt på hva som var inni. «Kunne du tenke deg å lage litt frokost?» spurte han. «Smultringene gjorde liksom ikke helt susen. Ellers så kan jeg lage noe til deg. Hva har du for noe?» Han trakk ut et yoghurtbeger og inspiserte lokket. «Bortsett fra en gresk yoghurt som gikk ut på dato for tre dager siden?»

Dette, tenkte Jess hjelpeløst, viser hvordan det er å være gode venner. Man ender opp med en fyr som føler seg komfortabel med å rote rundt i kjøleskapet ditt på jakt etter noe å spise, framfor en fyr som møter opp med røde roser og billetter til operaen.

«Sett deg. Jeg antar jeg kan ordne noen egg.»

«Eller enda bedre, jeg kan ta deg med ut for å spise frokost …»

«Jeg kan ikke», sa hun raskt. «Jeg har en travel dag foran meg.»

«Du sa så, enda skolen har fri denne uken. Hva er du så travelt opptatt med?»

«Personalmøte», sa hun vagt, «for å diskutere hva mer vi kan gjøre for å samle inn penger til skolen. Det er en reell risiko for at den blir slått sammen med en svær videregående skole åtte kilometer unna, og det ville være en katastrofe.»

«Du trenger en sjenerøs donor», mumlet Curtis tankefullt, men hun hadde allerede snudd seg for å finne fram egg og brød for å diske opp med en frokost hun ikke hadde planlagt.

«Her», sa hun noen minutter senere og la maten på to tallerkener.  «Det blir eggerøre og toast. Hva var det du ville spørre meg om, Curtis?»

Det var en grunn til at han satt her ved bordet hennes, utstrakt i en stol mens han stirret på henne med de utrolige flaskegrønne øynene. Det var noe han ville, og det faktumet at han gikk rundt grøten, var ikke et godt tegn.

«Jeg trenger noe som kan minne om, eh … en tjeneste.»

«Hva da?»

«Jeg skal være forlover i et bryllup om en to ukers tid. John Jones, en ung lord, faktisk. Har du hørt om ham?»

«Kommer du til poenget?»

«Hva skulle jeg gjort uten deg?» Han gliste og strakte seg fram for å stryke henne fraværende over håndleddet med en finger.

«Vel?» spurte hun høflig, men hjertet hennes dunket og huden kriblet, for på et kort øyeblikk hadde kroppen hennes gått fullstendig av skaftet.

«Poenget er at jeg vil du skal bli med meg.»

«Du vil jeg skal bli med deg? Jeg forstår ikke …»

«Jeg er invitert med følge», forklarte Curtis, «og jeg vil at du skal være følget mitt.» Han så bort et kort øyeblikk, før han rettet hele sin fulle oppmerksomhet mot henne.

«Hvorfor det?»

«Jeg tror du ville ha godt av det», svarte han glatt, med et smil så forførende, så … fristende, at Jess måtte telle til ti for å klarne tankene.

«Godt av det …», gjentok hun, ute av stand til å finne noe bedre å si.

«Som du allerede har sagt til meg flere ganger i løpet av …», han gjorde et nummer av å sjekke den dyre klokken sin, « … litt over en time, så har du blitt drevet så hardt i det siste at du knapt henger sammen i limingen, det er nesten så du ikke klarer å tenke engang.»

«Jeg tror faktisk ikke at jeg brukte akkurat de ordene», påpekte Jess, fremdeles litt i ørska.

«Det er lett å se seg blind på yrket sitt når en befinner seg i en situasjon hvor man ikke har særlig mye fritid. Det er en fin grense mellom å være positivt innstilt til å gi alt i en krise som krever alle mann på dekk, til å bli bitter ved mistanke om at man blir utnyttet. Og ja da, jeg vet du vil fortelle meg at du har vært ute på date i ny og ne …» Han tok en pause, som for å la døren stå på gløtt i tilfelle hun aksepterte invitasjonen. Jess ignorerte ham, og han fortsatte med et bekymret sukk. «Du har knapt tatt deg en pause i det siste. Det vet jeg, for William nevnte at du ikke har kommet på besøk like ofte som du pleier for å hjelpe ham med memoarene hans.»

«Ja, jeg innrømmer at jeg har vært opptatt, men …»

«Men ingenting, Jess. Du trenger en pause, og jeg er her for å gi deg nettopp den pausen. Det er snakk om én helg, og bryllupet skal holdes et sted du kommer til å elske.»

«Curtis, jeg kan ikke bare …»

«Courchevel.» Han presenterte det med en feiende bevegelse, som en magiker som trakk en kanin opp fra en hatt. «En velfortjent helg unna, på et overdådige femstjerners hotell hvor alle utgiftene er dekket og du får anledning til å kose deg med det du elsker høyest her i verden. Stå på ski. I tillegg vil du gjøre meg en enorm tjeneste, Jess. Du vet hva jeg synes om bryllup …»

«Ja», svarte Jess sarkastisk, «du tror du kommer til å bli en målskive for alle kvinnene som vil la seg smitte av bryllupsfeberen og drømme om et lykkelig-alle-sine-dager.»

«Nettopp. Hvis du er der, blir hele den pokkers opplevelsen så mye mer utholdelig. Et par timer kan jeg takle, men hele fire dager kan nok bli en utfordring.»

«Du vil ha en anstand, med andre ord.»

En anstand han visste ikke ville være så dum at hun fikk romantiske vrangforestillinger – en anstand som var en god kamerat og dermed immun overfor alle tanker om lykkelig-alle-sine-dager med en fyr som ham.

«Selv om du får det til å høres svært så fristende ut, Curtis Hamilton, er svaret et ettertrykkelig nei!»

